Regoli ġodda biex tingħata spinta lill-kummerċ elettroniku billi jintemm l-imblukkar ġeografiku. Il-Kunsill illum adotta regolament biex jipprojbixxi l-imblukkar ġeografiku mhux ġustifikat fis-suq intern. L-imblukkar ġeografiku huwa prattika diskriminatorja li tipprevjeni lill-klijenti online milli jaċċedu għal u jixtru prodotti jew servizzi minn sit web ibbażat fi stat membru ieħor. Il-liġi l-ġdida ser tneħħi l-ostakli għall-kummerċ elettroniku billi tiġi evitata d-diskriminazzjoni abbażi tan-nazzjonalità, tal-post tar-residenza jew tal-post ta' stabbiliment tal-klijenti. It-tmiem tal-imblukkar ġeografiku tfisser għażla akbar u konsegwentement prezzijiet aħjar għall-konsumaturi u aktar opportunitajiet għan-negozji. Il-Presidenza Bulgara tagħti importanza kbira lill-ekonomija diġitali. Nixtieq nikkumplimenta lill-presidenzi preċedenti, lill-Parlament u lill-Kummissjoni għas-suċċess kollettiv billi mexxew 'il quddiem is-Suq Uniku Diġitali Ewropew. Lilyana Pavlova, Ministru għall-Presidenza Bulgara tal-Kunsill tal-UE L-elementi ewlenin tar-regolament huma dawn li ġejjin: Objettiv u kamp ta' applikazzjoni Ir-regoli l-ġodda ser jipprevjenu d-diskriminazzjoni għall-konsumaturi u l-kumpanniji fir-rigward tal-aċċess għall-prezzijiet, il-bejgħ jew il-kondizzjonijiet ta' ħlas meta jinxtraw prodotti u servizzi f'pajjiż ieħor tal-UE. Servizzi li l-karatteristika ewlenija tagħhom hija l-għoti ta' aċċess għal jew l-użu ta' kontenut protett bid-drittijiet tal-awtur, jew il-bejgħ ta' xogħlijiet protetti bid-drittijiet tal-awtur f'forma intanġibbli, bħas-servizzi ta' streaming tal-mużika, kotba elettroniċi, logħob online u software, huma esklużi mill-kamp ta' applikazzjoni tar-regolament. Iżda dan ser ikun soġġett għal rieżami mill-Kummissjoni. Servizzi oħra bħal servizzi finanzjarji, awdjoviżivi, tat-trasport, tal-kura tas-saħħa u dawk soċjali huma wkoll esklużi, f'konformità mad-Direttiva dwar is-Servizzi. Aċċess ugwali għal oġġetti u servizzi In-negozjanti mhux ser ikunu jistgħu jiddiskriminaw bejn il-klijenti fir-rigward tat-termini u l-kondizzjonijiet ġenerali - inkluż il-prezzijiet - fi tliet każijiet. Dawn huma meta n-negozjant: ibiegħ oġġetti li jiġu kkunsinnjati fi stat membru li fih in-negozjant joffri konsenja jew jinġabru f'post maqbul mal-klijent; jipprovdi servizzi fornuti elettronikament, bħal servizzi ta' cloud, servizzi ta' ħżin virtwali tad-data, web-hosting u l-forniment ta' firewalls; jipprovdi servizzi li l-klijent jirċievi fil-pajjiż li fih jopera n-negozjant, bħal akkomodazzjoni f'lukanda, avvenimenti sportivi, kiri ta' karozzi, jew biljetti tad-dħul għal festivals tal-mużika jew parks tad-divertiment. Id-differenzazzjoni fil-prezzijiet, għall-kuntrarju tad-diskriminazzjoni fil-prezzijiet, mhix ser tiġi pprojbita, jiġifieri n-negozjanti huma liberi li joffru kondizzjonijiet ġenerali differenti, inkluż il-prezzijiet, u li jimmiraw ċerti gruppi ta' klijenti f'territorji speċifiċi. Barra minn hekk, in-negozjanti mhux ser ikunu obbligati jikkonsenjaw oġġetti lil klijenti barra mill-istat membru li joffru konsenja lejh. Transazzjonijiet ta' pagament Diskriminazzjoni mhux ġustifikata tal-klijenti fir-rigward tal-metodi ta' pagament ser tkun ipprojbita. Għalhekk in-negozjanti mhux ser jitħallew japplikaw kondizzjonijiet differenti ta' pagament għall-klijenti għal raġunijiet ta' nazzjonalità, post tar-residenza jew post tal-istabbiliment. Nondiskriminazzjoni għall-aċċess tas-siti web tal-kummerċ elettroniku In-negozjanti mhux ser ikunu jistgħu jimblukkaw jew jillimitaw l-aċċess tal-klijenti għall-interfaċċa online tagħhom għal raġunijiet ta' nazzjonalità jew post tar-residenza. Ser ikollha tingħata spjegazzjoni ċara jekk negozjant jimblokka jew jillimita l-aċċess jew jidderieġi lill-klijenti għal verżjoni differenti tal-interfaċċa online. Bejgħ passiv Bħala regola ġenerali, ir-regolament il-ġdid ser jipprevali f'każijiet ta' konflitti mal-liġi tal-kompetizzjoni. Iżda d-dritt tal-fornituri li jimponu restrizzjonijiet fuq il-bejgħ attiv mhux ser jiġi affettwat. Il-liġi tal-kompetizzjoni tal-UE tagħmel distinzjoni bejn bejgħ passiv (meta l-bejgħ isir bi tweġiba għal ordnijiet mhux mitluba) u bejgħ attiv (fejn il-bejjiegħa bl-imnut qed jimmiraw il-konsumaturi b'mod attiv). B'mod ġenerali, ir-restrizzjonijiet fuq il-bejgħ passiv jitqiesu bħala ksur tal-liġi tal-kompetizzjoni filwaqt li restrizzjonijiet fuq il-bejgħ attiv huma prattika komuni li ġejja mil-libertà kummerċjali. Klawżola ta' rieżami Il-Kummissjoni ser twettaq l-ewwel evalwazzjoni tal-impatt tar-regoli l-ġodda fuq is-suq intern sentejn wara d-dħul fis-seħħ tagħhom. L-evalwazzjoni ser tinkludi l-applikazzjoni possibbli tar-regoli l-ġodda għal ċerti servizzi pprovduti elettronikament li joffru kontenut protett bid-drittijiet tal-awtur bħal mużika, kotba elettroniċi, software u logħob online li jistgħu jitniżżlu. Dħul fis-seħħ Ir-regolament, li ser jiġi ppubblikat fil-ġurnal uffiċjali tal-UE qabel l-aħħar ta' Marzu 2018, ser jidħol fis-seħħ disa' xhur wara l-pubblikazzjoni tiegħu. Il-Kummissjoni ppreżentat il-proposta oriġinali tagħha lill-Kunsill u lill-Parlament Ewropew fil-25 ta' Mejju 2016. Din ġiet ippreżentata flimkien mal-proposti leġislattivi supplementari dwar is-servizzi tal-konsenja transfruntieri tal-pakketti u rieżami tar-Regolament dwar Kooperazzjoni fil-Protezzjoni tal-Konsumaturi, bil-għan li jsir progress lejn l-integrazzjoni ta' suq uniku diġitali ġenwin. Il-Parlament Ewropew, fis-6 ta' Frar 2018, approva r-regolament biex jintemm l-imblukkar ġeografiku. Il-Kunsill Ewropew enfasizza ripetutament l-importanza tal-istrateġija tas-suq uniku diġitali u appella biex titħaffef l-implimentazzjoni tal-istrateġija, li tinkludi t-tneħħija tal-ostakli li għad fadal għaċ-ċirkolazzjoni libera ta' oġġetti u servizzi mibjugħa online, u għall-indirizzar ta' diskriminazzjoni mhux ġustifikata abbażi tal-post ġeografiku. Regolament li jipprojbixxi l-imblukkar ġeografiku mhux ġustifikat biex jingħata spinta lill-kummerċ elettroniku transfruntier fis-suq intern Dikjarazzjoni mill-Kummissjoni Dikjarazzjonijiet minn Franza, il-Ġermanja u l-Lussemburgu Ara l-paġna tal-laqgħa